Sirdaryoda terrorchi guruh a`zolari qo`lga olindi

9 noyabr kuni DXX Sirdaryo viloyati bo`yicha Boshqarmasi hamda viloyat IIB bilan hamkorlikda tezkor tadbir o`tkazildi. 
 Aniqlanishicha, Xovos tumanida yashovchi B.T. va uning bir nechta hamfikrlari Internet orqali Suriya Arab Respublikasi hududidagi terrorchilik tashkilotlari a`zolarining ta`siriga tushib, yaqin aloqalari orasida ekstremistik mazmundagi, xususan “jihod”ga chorlovchi materiallarni muntazam ravishda tarqatib kelganlar. Shuningdek, guruh etakchisi B.T.ning kelgusida Suriyaga borib, terrorchi guruhlar tarkibiga qo`shilishni maqsad qilganligi xususida tasdiqlovchi ma`lumotlar olindi.
Guruh a`zolarining yashash manzillarida o`tkazilgan tintuv jarayonida, ularning uyali aloqa vositalarida ekstremistik mazmundagi materiallar aniqlanib, prosessual tartibda rasmiylashtirilgan.
Mavjud materiallar asosida B.T.ga nisbatan O`zbekiston Respublikasi Jinoyat Kodeksining tegishli moddalari bilan qo`zg`atilgan jinoyat ishi doirasida u hibsga olindi.
Hozirda B.T. va uning aloqalariga nisbatan tergov-surishtiruv tadbirlari davom ettirilmoqda.